Author: MH
Last saved by: sulik
Company: MH SR

Predkladacia správa

Jednou zo základných podmienok pre vstup Slovenskej republiky do Európskej únie v rámci negociačnej kapitoly č. 26 Vonkajšie vzťahy je zosúladenie medzinárodnej zmluvnej základne SR so zmluvnou základňou Európskej únie.

Za zabezpečenie tejto úlohy je zodpovedné Ministerstvo hospodárstva SR (ďalej len MH SR) na základe uznesenia vlády SR č. 142 z 28. mája 2003 ako aj záväzku prijatého v rámci negociačnej kapitoly č. 26  Vonkajšie vzťahy, ktorej gestorom je MH SR.

Na základe uvedeného bol vláde Slovenskej republiky predložený Návrh postupu na zabezpečenie súladu medzinárodných zmlúv hospodárskeho charakteru Slovenskej republiky so záväzkami vyplývajúcimi z jej členstva v Európskej únii, ktorý vláda schválila dňa 
10. septembra 2003 svojím uznesením č. 858. V nadväznosti na toto uznesenie bol Národnej rade Slovenskej republiky predložený Návrh na vyslovenie súhlasu NR SR s ukončením platnosti niektorých medzinárodných hospodárskych zmlúv všeobecnej povahy SR, s ktorým národná rada vyslovila súhlas svojím uznesením č. 592 zo dňa 31. októbra 2003.

	V súlade s uvedenými uzneseniami sú predmetom harmonizácie zmluvnej základne:

•	zmluvy navrhnuté na modifikáciu, ktoré nie sú zlučiteľné s členstvom Slovenskej republiky v Európskej únii z pohľadu spoločnej obchodnej politiky EÚ a Slovensko má záujem o spoluprácu s cieľom podporovať niektoré bilaterálne hospodárske vzťahy,

•	zmluvy určené na ukončenie platnosti, z dôvodu ich nezlučiteľnosti so záväzkami člena v EÚ alebo inej skutočnosti. Zároveň ide o zmluvy, ktoré budú v rámci spoločnej obchodnej politiky nahradené zmluvami, ktoré má EÚ uzatvorené s príslušnou krajinou.

V predloženej správe o zabezpečení súladu medzinárodných zmlúv hospodárskeho charakteru SR so záväzkami vyplývajúcimi z jej členstva v EÚ je spracované vyhodnotenie doterajšieho postupu, zabezpečovaného MH SR v úzkej súčinnosti s MZV SR. V tabuľkových prílohách č. 1 – 4, tak ako ich schválila vláda SR na svojom zasadnutí dňa 10. septembra 2003, je uvedený aktuálny stav  plnenia harmonizácie zmluvnej základne vo vzťahu k príslušnej krajine.

	Materiál hodnotí zabezpečenie súladu medzinárodných zmlúv hospodárskeho charakteru SR vyplývajúce z integračného procesu Slovenskej republiky do Európskej únie. Súčasne uvádza základné princípy, podľa ktorých je potrebné postupovať pri uzatváraní nových bilaterálnych zmlúv SR s tretími krajinami tak, aby neboli porušené záväzky SR vyplývajúce zo spoločnej obchodnej politiky EÚ. Nebude mať žiadny finančný a ekonomický vplyv, ani negatívny vplyv na životné prostredie a zamestnanosť. Materiál bol predložený na medzirezortné pripomienkové konanie. Výsledky pripomienkového konania sú uvedené v samostatnej časti materiálu.